TASCO บวกแรง รับราคายางมะตอยฟื้น-โบรกฯ อัพเป้าเพิ่ม
TASCO บวกแรงกว่า 5% รับอานิสงส์ราคายางมะตอยฟื้นตัว ล่าสุด ณ เวลา 10.26 น. อยู่ที่ 24.40บาท บวก 1.20บาท หรือ 5.17% สูงสุด 24.70 บาท ต่ำสุด 23.40บาท ด้วยมูลค่าซื้อขาย 753.57ล้านบาท ด้านโบรกฯ อัพราคาเป้าหมายเพิ่ม คาดกำไรโตต่อเนื่อง
6 ก.พ. 2560

ผู้สื่อข่าวรายงานว่า ราคาหุ้นบริษัท ทิปโก้แอสฟัลท์ จำกัด (มหาชน) หรือ TASCO ล่าสุด ณ เวลา 10.26 น. อยู่ที่ 24.40บาท บวก 1.20บาท หรือ 5.17% สูงสุด 24.70 บาท ต่ำสุด 23.40บาท ด้วยมูลค่าซื้อขาย 753.57ล้านบาท ขณะที่ดัชนีหุ้นไทยโดยรวมบวก 0.38%

โดย บล.เมย์แบงก์ กิมเอ็ง (ประเทศไทย) ระบุในบทวิเคราะห์แนะนำ “TRADING BUY” TASCO จากเดิม ถือให้ราคาเป้าหมาย 27 บาท/หุ้น บนฐาน P/E ปี 2560 เท่ากับ 12.13 เท่า (ค่าเฉลี่ย P/E + 1SD) เพิ่มขึ้นจากเดิม 22 บาทจากประมาณการที่ปรับขึ้น
โดยราคายางมะตอยในเดือน ม.ค. 2560 ทั้งอ้างอิง Argus และกรมการค้าภายในปรับขึ้นแรง 29-30% เทียบกับราคาในเดือน ธ.ค. 2559 คาดจะทำให้มีกำไรในสต็อกและจะทำให้กำไรในไตรมาส 4/59 จะสูงถึง 800-900 ล้านบาท ดีขึ้นจากคาดการณ์เดิม 600-800 ล้านบาท  และทำให้ในไตรมาส 1/60 มีกำไรมากกว่า 1 พันล้านบาท
อย่างไรก็ตามสถานการณ์ราคายางมะตอยพลิกผันรวดเร็วมาก เบื้องต้นเราประเมินกำไรไตรมาส 2-4 ปี 2560 จะชะลอตัวลงเหลือประมาณ 700-800 ล้านบาท ซึ่งปรับประมาณการเพิ่มขึ้นจะทำให้ราคาเป้าหมายเพิ่มเป็น 27 บาท จาก 22 บาท แนะนำ TRADING BUY ด้วยความระมัดระวังจากผันผวนสูง
ด้าน บล.เคจีไอ (ประเทศไทย) ระบุในบทวิเคราะห์ปรับราคาเป้าหมาย TASCO ขึ้นเป็น 29 จากเดิม 23.2 บาท โดยเป็นการปรับเป้าหมาย PE ขึ้นเป็น 15 เท่า คิดเป็น +1.5 std ของค่าเฉลี่ย PE ในอดีต (ปรับขึ้นจากเป้า PE 12 เท่า) ซึ่งประเมินว่า PE ควรได้รับการ Re-rate ขึ้น เนื่องจากผลการดำเนินงานพ้นจุดต่ำสุดในไตรมาส 3/59 และราคายางมะตอบเริ่มฟื้นตัวแรง รวมทั้งประเมินกำไรปี 2560 จะพลิกกลับมาเติบโต 11.9% เทียบช่วงเดียวกันของปีก่อน เป็น 3 พันล้านบาท
นอกจากนี้ประเมินรูปแบบราคาแกว่งตัว Sideway รอสัญญาณการเบรกแนวต้าน 23.4 บาท หากทะลุผ่านได้มีโอกาสทดสอบแนวต้าน 24.1 บาท และถัดไปที่ 25 บาท แนวรับ 23.8 บาท (Stop loss 22.3 บาท)
ส่วน บล.กรุงศรี ระบุในบทวิเคราะห์แนะนำซื้อเก็งกำไร TASCO ให้ราคาเป้าหมาย 25 บาท โดยแนวโน้มกำไรสุทธิไตรมาส 4/59 เติบโตโดดเด่นจากราคายางมะตอยกลับมาฟื้นตัว ขณะที่ปีนี้ได้ผลบวกจากความต้องการยางมะตอยในพื้นที่ภาคใต้เพิ่มหลังประสบปัญหาน้ำท่วม